Omnibus hec visuris, Johannes miseratione divina Autissiodorensis Episcopus, salutem in eo qui est omnium vera salus. Notum facimus quod cum, ex antiqua et approbata consuetudine, teneamur Ecclesiam Senonensem in novitate nostra personaliter visitare, et professionem ibi facere, ac eciam quamdam capam sericeam solvere; promictimus, bona fide et in verbo Episcopi, premissa facere infra primam diem dominicam quadragesime proximo venture, vel interim citius si commode hec possimus, et totaliter adimplere, et quecumque alia jura ad que tenemur de consuetudine vel de jure, impedimentis legitimis cessantibus, solvere prout predecessores nostri Episcopi Autissiodorenses, iuxta morem antiquum, sunt in eorum novitate facere consueti. Rogamus insuper affectuose Reverendum in Christo patrem ac dominum dominum Archiepiscopum ac venerabiles viros decanum et capitulum Ecclesie Senonensis, necnon vicarios dicti Reverendi patris, quatenus si premissa facere distulimus, nos habeant super hoc excusatos, quia vere dicta dilatio non ex malitia sed ex infirmitate quam diu sustinuimus processit, propter quam vacare non (F° 49) valuimus circa hec et alia que facere tenebamur. Et hec omnibus quorum interest intimamus per presentes litteras, nostro sigillo in premissorum testimonium sigillatas. Datum et actum in domibus monasterii beati Germani Autissiodorensis, die sabbati post octabas estivalis festi sancti Martini, Anno domini millesimo CCC° quadragesimo secundo.